Document ID: 32008D0026

DECIZIA COMISIEI
din 13 noiembrie 2007
de adoptare, în temeiul Directivei 92/43/CEE a Consiliului, a primei liste actualizate a siturilor de importanţă comunitară pentru regiunea biogeografică panoniană
[notificată cu numărul C(2007) 5404]
(2008/26/CE)
COMISIA COMUNITĂŢILOR EUROPENE,
având în vedere Tratatul de instituire a Comunităţii Europene,
având în vedere Directiva 92/43/CEE a Consiliului din 21 mai 1992 privind conservarea habitatelor naturale şi a speciilor de faună şi floră sălbatică (1), în special articolul 4 alineatul (2) al treilea paragraf,
întrucât:
(1)
Regiunea biogeografică panoniană menţionată la articolul 1 litera (c) punctul (iii) din Directiva 92/43/CEE cuprinde părţi din teritoriile Republicii Cehe, Slovaciei şi României, precum şi teritoriul Ungariei, astfel cum sunt specificate în harta biogeografică aprobată la 20 aprilie 2005 de către comitetul înfiinţat în temeiul articolului 20 din directiva respectivă, denumit în continuare „Comitetul pentru habitate”.
(2)
Prezenta decizie nu face referire la teritoriul României, care a aderat la Uniunea Europeană în 2007. România a început să prezinte Comisiei propunerile pentru siturile sale ulterior aderării. Până în prezent nu a fost posibilă integrarea informaţiilor provenite din România în lista iniţială actuală a siturilor de importanţă comunitară, în înţelesul Directivei 92/43/CEE.
(3)
În contextul unui proces iniţiat în 1995, este necesară realizarea unor progrese în cadrul actual al reţelei Natura 2000, care reprezintă un element crucial al protejării biodiversităţii în Comunitate.
(4)
Pentru regiunea biogeografică panoniană, listele siturilor propuse ca situri de importanţă comunitară în înţelesul articolului 1 din Directiva 92/43/CEE au fost transmise Comisiei în perioada mai 2004-septembrie 2006 de către Republica Cehă, Ungaria şi Slovacia, în conformitate cu articolul 4 alineatul (1) din Directiva 92/43/CEE.
(5)
Listele cu situri propuse au fost însoţite de informaţii referitoare la fiecare sit, furnizate pe baza formularului stabilit prin Decizia 97/266/CE a Comisiei din 18 decembrie 1996 privind formularul-tip pentru siturile propuse ca situri Natura 2000 (2).
(6)
Aceste informaţii cuprind cea mai recentă şi completă hartă a sitului transmisă de statul membru în cauză, denumirea, localizarea şi domeniul de aplicare ale acestuia, precum şi datele care rezultă din aplicarea criteriilor menţionate la anexa III la Directiva 92/43/CEE.
(7)
Pe baza proiectului de listă elaborat de către Comisie de comun acord cu fiecare dintre statele membre în cauză, care identifică, în plus, situri care găzduiesc tipuri de habitate naturale prioritare sau specii prioritare, este necesar să se adopte lista de situri selectate ca situri de importanţă comunitară.
(8)
Informaţiile privind existenţa şi distribuţia de tipuri şi specii de habitat natural se îmbunătăţesc constant ca urmare a controlului, în conformitate cu articolul 11 din Directiva 92/43/CEE. Prin urmare, evaluarea şi selectarea siturilor la nivel comunitar a fost efectuată prin utilizarea celor mai bune informaţii disponibile în prezent.
(9)
Cu toate acestea, pentru anumite tipuri şi specii de habitat, unele state membre nu au propus un număr suficient de situri care să îndeplinească cerinţele din Directiva 92/43/CEE. Prin urmare, pentru acele specii şi tipuri de habitat, nu se poate concluziona că reţeaua este completă. Cu toate acestea, având în vedere întârzierea în primirea de informaţii şi ajungerea la un acord cu statele membre, Comisia consideră că ar trebui să adopte o primă listă actualizată a siturilor care trebuie examinate în conformitate cu dispoziţiile articolului 4 din Directiva 92/43/CEE.
(10)
Având în vedere că informaţiile privind existenţa şi distribuţia tipurilor de habitat natural din anexa I şi a speciilor din anexa II la Directiva 92/43/CEE rămân incomplete, nu trebuie să se concluzioneze că reţeaua este fie completă, fie incompletă. Lista iniţială ar trebui revizuită, după caz, în conformitate cu prevederile articolului 4 din Directiva 92/43/CEE.
(11)
Măsurile prevăzute de prezenta decizie sunt conforme cu avizul Comitetului pentru habitate,
ADOPTĂ PREZENTA DECIZIE:
Articolul 1
Prima listă actualizată a siturilor de importanţă comunitară pentru regiunea biogeografică panoniană în conformitate cu articolul 4 alineatul (2) al treilea paragraf din Directiva 92/43/CEE este prezentată în anexa la prezenta decizie.
Articolul 2
Prezenta decizie se adresează statelor membre.
Adoptată la Bruxelles, 13 noiembrie 2007.

Labels: 12
18
20